text: Sengefabrik i Horsens lukker
  17 januar 2013 kl. 14.02
  50 ansatte bliver berørt, når Scandi Sleep lukker produktionen i Horsens. Senge- og madrasproduktionen flyttes til selskabets anden danske fabrik, Carl Thøgersen, i Hurup, Thy.
  - Som et resultat af skærpede markedsvilkår overvejer vi at styrke vores konkurrenceevne ved at konsolidere vores to fabrikker i Danmark, forklarer Pål Jönsson, der er salgs- og marketingdirektør for Hilding Anders i Danmark, i en pressemeddelelse.
  Sengeproducenten Hilding Anders er Europas største sengeproducent med 32 fabrikker og aktiviteter fordelt på 20 forskellige lande. Nu ser man en stordriftsfordel i at sammenlægge de to fabrikker i Danmark. Dermed må Horsens-fabrikken, der producerede den første madras i 1991, lukke.
  Kundeservice-fuktioner og showroom bliver dog i Horsens, lyder det.
  - Det er meget vigtigt at holde kontaktgrænseflader for vores kunder uændret, siger Pål Jönsson om den beslutning.
  Fabrikken i Horsens blev i 2010 hærget af en storbrand.
  